Þingræður haldnar á Alþingi Íslendinga



Herra forseti. Þegar framtalsfrestur átti að renna út í febrúarmánuði ákvað hæstv. fjmrh. að framlengja framtalsfrest og tilkynnti þjóðinni að sú framlenging væri byggð á þeim rökum að almenningur í landinu ætti kröfu á að fá að vita hver skattstiginn yrði þegar framtalsfresturinn rynni út. Nú hefur það gerst í Ed. að ríkisstjórnarmeirihlutinn hefur ákveðið að svíkja þau fyrirheit sem fjmrh. gaf þjóðinni á þessum tíma og hækka skattstigann löngu eftir að framtalsfrestur er ,runninn út. Í þeim brtt. sem hér er verið að greiða atkv. um er lagt til að færa skattstigann á ný í það horf sem hann var þegar almenningur í landinu skilaði sínum skattframtölum og tryggja þannig að þingið og stjórnvöld stæðu við þau fyrirheit sem fólkinu voru gefin. Verði þessar till. hins vegar felldar er ljóst að ríkisstj. hefur ákveðið skattahækkun. Ólafur Jóhannesson hefur lýst því eindregið yfir að hér sé á ferðinni skattahækkun, sama hefur gert hv. þm. Ellert B. Schram, sama hefur gert Ásmundur Stefánsson og Alþýðusamband Íslands, sama hefur gert Kristján Thorlacius og BSRB. Það er því alveg ljóst og um það verður ekki deilt að um það er víðtæk samstaða í þjóðfélaginu að hér er á ferðinni skattahækkun og skoðun þm. er sú að það eigi að standa við gefin fyrirheit og koma í veg fyrir að þessi skattahækkun nái fram að ganga og samþykkja þær brtt. sem hér er verið að greiða atkv. um, og þess vegna segi ég já.



Herra forseti. Hér er á ferðinni mikið réttlætismál fyrir launafólk í þessu landi, einkum húsbyggjendur, sem brýnt er að koma til móts við einmitt í dag. Í dag gerðist það að veðdeild Landsbanka Íslands var lokað fyrir húsbyggjendum vegna fjárskorts. Það er niðurstaðan eftir margítrekaðar yfirlýsingar hæstv. félmrh. um að þar sé allt í góðu lagi og það verði tryggt að fjármunir verði til staðar. Þessi endemis stjórn á þessum málum hvetur til þess að komið verði til móts við þetta fólk með öðrum hætti og því segi ég já við þessari till.



Herra forseti. Með frv., sem hér er verið að afgreiða, er verið að rétta bændum hjálparhönd í efnahagslegum erfiðleikum þeirra. Það hefur komið fram í umr. að launafólk í þessu landi á enn fremur við efnahagserfiðleika að etja. Verði þessar brtt., sem ég hef hér flutt, felldar er ljóst að þingmeirihl. er að lýsa því yfir að á sama tíma og hann ætlar að bjarga bændum að landi á að skilja þúsundir launafólks eftir á köldum klaka nauðungaruppboðanna. Á hverjum degi geta menn flett dagblöðum og í hverri viku mörgum eintökum af Lögbirtingablaðinu og séð hundruð nauðungaruppboða á eignum fólks sem þessum brtt. er ætlað að bjarga. Launakjör og kjör bænda og launafólks almennt hafa verið tengd saman í gegnum tíðina á formlegan hátt í verðlagsgrundvelli landbúnaðarafurða. Það er því sjálfsögð krafa og siðferðislegt réttlætismál að á sama tíma og stjórnvöld bjarga bændum að landi bjargi þau einnig launafólki að landi. Tilraun er gerð til þess með því að flytja þessa brtt. og því segi ég já.



Herra forseti. Með vísan til þess að ég hef flutt frávísunartill. við þetta frv. í heild sinni með þeim rökstuðningi að sérstök lagasetning sé óþörf og lagaheimildir nægar fyrir í lögum um veðdeild Búnaðarbanka Íslands, en það sem fyrst og fremst kemur til kasta Alþingis sé afstaðan til fjárútvegunar í þessu skyni, þá hefur það þau áhrif á þessar tillögur að hér eru lagðar fram tillögur um nákvæmlega sömu fyrirgreiðslu til launþega og Alþingi hefur nú samþykkt til bænda, en sá böggull fylgir skammrifi að engin grein er gerð fyrir því, sem máli skiptir, með hverjum hætti fjárútvegun verði til að sinna þessari gífurlegu þörf, þá tel ég ótímabært að taka efnislega afstöðu fyrr en fyrir liggur með hvaða hætti þessi till. verði fjármögnuð. Lokun veðdeildar sýnir að sjóðakerfi húsnæðislánakerfisins er nú greiðsluþrota og umr. á Alþingi og afgreiðsla um fjárlög, lánsfjárlög o. fl. sýnir að ríkisstj. gegnir ekki þeirri skyldu sinni að tilkynna Alþingi með hvaða hætti hún ætli að fjármagna nauðsynleg mál af þessu tagi. Þess vegna greiði ég ekki atkv. um þessa till. að svo stöddu.